Müasir Azərbaycanın inkişafında gənclərin rolu danılmazdır. O gənclər ki, beynəlxalq yarışlarda iştirak edir, festivallarda ölkəmizi tanıtmağı qarşılarına məqsəd qoyurlar. Qarşılarına qoyduqları məqsədə isə addım-addım yaxınlaşırlar. İlk dəfə bir neçə il bundan öncə "Kaspi”nin "Debüt” rubrikasında həmsöhbət olduğumuz Elvina Qurbanova bu gün dünyanın müxtəlif ölkələrində keçirilən beynəlxalq musiqi yarışlarında iştirak edir. O, qardaşı Nail Qurbanov ilə birlikdə Azərbaycan musiqisini bütün dünyaya yayır. Bu dəfə isə gənc ifaçılar Nyu Yorkda keçirilən "Florida Keys International Music Competition” musiqi yarışında qalib olublar. Elvina Qurbanova ilk təəssüratlarını bizimlə bölüşdü. Qeyd edək ki, skripka ifaçısı olan Elvina təhsili ilə əlaqədar Los Ancelesə köçüb və orada "Beynəlxalq əlaqələr” ixtisası üzrə təhsilini davam etdirir.